কেরলে পেরিয়া কাণ্ডে ১০ সিপিএম কর্মীর যাবজ্জীবন কারাদণ্ড

কলকাতা: বাম আমলে সিপিএম নেতাদের বিরুদ্ধে একাধিক গণহত্যা কাণ্ডের তদন্ত এখনও চলছে এই রাজ্যে। সিপিএমের আরেক শক্ত ঘাঁটি কেরলে (Kerala) গণহত্যাকাণ্ডে ১০ সিপিএম কর্মীকে যাবজ্জীবন কারাদণ্ড দিল আদালত। তার মধ্যে এক সিপিএম বিধায়ককে পাঁচ বছরের সাজা দেওয়া হয়েছে। পাঁচ বছর আগে কৃপেশ (২১) ও শরথলাল পিকে (২৩) নামে দুই যুব কংগ্রেসকর্মীকে কাসারাগদ পেরিয়ার (Periya) কাছে নৃশংসভাবে খুন করা হয়। গত শনিবার দোষী সাব্যস্ত করা হয়। শুক্রবার কোচির আদালতে তাদের সাজা ঘোষণা হল।

পেরিয়া হত্যাকাণ্ডে ১০ সিপিএম কর্মীর যাবজ্জীবন কারাদণ্ডের পাশাপাশি, প্রাক্তন বিধায়ক কেভি কুনহিরামন সহ আরও চারজনকে পাঁচ বছরের কারাদণ্ড। শনিবার পেরিয়া টুইন মার্ডার বা ২০১৯ সালে দুই কংগ্রেস কর্মীকে হত্যার ঘটনায় দোষী সাব্যস্ত হয়েছিল সিপিএমকর্মীরা। এদিন এরনাকুলামের বিশেষ সিবিআই আদালতে ১০ সিপিএমকর্মীকে যাবজ্জীবন কারাদণ্ডের নির্দেশ দিয়েছেন বিচারক।

আরও পড়ুন: দুহাজার কোটির আদানি ঘুষ কাণ্ডে আমেরিকার আদালত কী নির্দেশ দিল জেনে নিন

শুরুতে বিকাল থানা দ্বারা ঘটনার তদন্ত হয়। পরে সেই দায়িত্ব দেওয়া ক্রাইম ব্রাঞ্চকে। আদালত মৃতদের বাবা-মায়ের আবেদনে তদন্তভার দেয় সিবিআইকে। সিবিআই তদন্তের নির্দেশ খারিজ করতে রাজ্য সরকারের আবেদন প্রথমে কেরল হাইকোর্ট ও পরে সুপ্রিম কোর্টে। কিন্তু রাজ্যের আবেদন দুই জায়গাতেই খারিজ হয়। মোট ২৪ অভিযুক্তের মধ্যে ১৪ জনকে ২৮ ডিসেম্বর দোষী সাব্যস্ত করে আদালত। এই ঘটনা আলোড়ন ফেলেছিল। যার জেরে কেরলে সিপিএমকে ফল ভুগতে হয়েছে বলে অনেকেই মনে করেন।